PRIOPĆENJE ZA MEDIJE

Panel: Suradnjom s mladima do ostvarenja Agende 2030

***STRUČNJACI SE SLAŽU, UŠLI SMO U DOBA KLIMATSKE KRIZE – POKRENITE SE!***

***Jedno od područja koje se najbrže zagrijava na Zemlji je regija u kojoj živimo*** *-* uvodno je rekla **Petra Ledinek iz Fox Networks Group Hrvatska** na panelu „Suradnja s mladima za ostvarenje Agende 2030“ koji se održao u Stablu znanja Studentskog centra u četvrtak 30. svibnja 2019. **Panel rasprava završni je dio projekta Prva Generacija nastalog 2016. godine na inicijativu švedske vlade,** a cilj joj je podići razinu svjesnosti među mladima i edukatorima o Globalnim ciljevima održivog razvoja. U tri godine, koliko se projekt provod u Hrvatskoj, u njemu je ukupno **sudjelovalo oko 100 osnovnih i srednjih škola te oko 400 učenika i učenica.**

Mr.sc. **Roman Ozimec**, član tima pripreme Nacionalne strategije prilagodbe klimatskim promjenama i predsjednik Društva za istraživanje i očuvanje prirodoslovne raznolikosti Hrvatske na panelu je govorio o posljedicama klimatske krize za Hrvatsku. Naglasio je da je sunce sve jače, oborine se ne raspodjeljuju jednako tijekom godine, suše i poplave će se događati u istoj godini, a najugroženija je obala te slatkovodna i močvarna područja. Kao očiti primjer naveo je **izumiranje jele na Biokovu**. **Dunja Mazzocco Drvar**, meteorologinja RTL-a Hrvatska, rekla je kako danas postoji **globalni konsenzus među više od 90% stručnjaka da sada treba govoriti o klimatskoj krizi, a ne o klimatskim promjenama**. „*To je tema o kojoj treba govoriti sve više. Pokazalo se da od kada mediji više komuniciraju o tom problemu, i svijest je značajno porasla“*. **Hrvoje Dragušica**, voditelj održivog razvoja tvrtke **IKEA Hrvatska** istaknuo je kako je IKEA shvatila da ako želi postojati narednih 75 godina, mora promijeniti način razmišljanja. I zato oni u robnoj kući u Zagrebu **recikliraju 94% otpada, koriste kišnicu za sanitarne čvorove a više od 60% materijala koji se upotrebljavaju su reciklirani**. S obzirom da su informiranost i znanje ključni u borbi za klimu, IKEA u svojoj robnoj kući za školarce organizira održive ture i radionice. Da je svijet već 1. kolovoza 2018. ušao u ekološki dug (dan kada potreba čovječanstva za prirodom nadmašuje ono što zemljini ekosustavi mogu obnoviti) podsjetio nas je dr.sc. **Deni Porej**, izvršni direktor WWF Adrije i dodao: *„****Ako bismo manje bacali hranu, ovaj datum možemo pomaknuti za 12 dana, ako bismo 2/3 koristili javni prijevoz, a 1/3 osobno vozilo, pomaknuli bismo za čak 60 dana.“***

Spoznaje recentnih istraživanja mladih u Hrvatskoj ukazuju na ukupno pogoršanje društvenog položaja mladih u usporedbi s položajem generacija s kraja 20. stoljeća, pri čemu većina mladih na takve okolnosti reagira povlačenjem u privatnost i daljnjim distanciranjem od društvenopolitičke i javne sfere. Taj je trend poguban za nastojanja da rješimo problem klimatskih promjena, zaključili su sudionici panel rasprave. **Laura Skala**, pokretačica SS4C Zagreb ipak je dodala: „***Mi tražimo odrasle da poduzmu nešto odmah. Ali* p*romjena mora početi i s nama. Mi mladi moramo promijeniti svoje vrijednosti, napraviti drastične promjene u načinu razmišljanja i donijeti drugačije odluke o svojim svakodnevnim aktivnostima da bi naša budućnost imala šanse.“***

**Na panelu su sudjelovali i predstavnici Ministarstva vanjskih i europski poslova, Ministarstva zaštite okoliša, Ministarstva turizma, Fonda za zaštitu okoliša, znanstvenih institucija, Grada Zagreba, tvrtki i nevladinih udruga te učenici i učenice hrvatskih osnovnih i srednjih škola koji su pobjedili na natječaju projekta Prva Generacija,** kojeg u Hrvatskoj provode veleposlanstvo Švedske te organizacije civilnog društva WWF Adria, Terra Hub Hrvatska i ODRAZ, uz medijsku podršku 24sata.

Ove godine, **učenici su trebali izraditi plakat koji se odnosi na jedan od 17 Globalnih ciljeva održivog razvoja i izravno ili neizravno se dotiče klime i klimatskih promjena**. Pet najboljih plakata izradili su timovi iz Srednje škole Hvar, Srednje škole Antuna Matijaševića Karameno iz Visa, Prve ekonomske škole iz Zagreba, Škole za medicinske sestre Vrapče i Osnovne škole Đuro Ester iz Koprivnice. **Njihovi plakati o važnosti i utjecaju klime dio su završne izložbe *„Prva Generacija i Agenda 2030“* koju je izradio Švedski Institut**, a može se pogledati u Stablu znanja Studenstkog centra od 30. svibnja do 5. lipnja za vrijeme Europskog tjedna održivog razvoja.

**Kontakt za novinare:** Mirna Juric, veleposlanstvo Švedske 095 4925 104

BILJEŠKE ZA UREDNIKE:

O projektu #PrvaGeneracija:

Prve je godine u Hrvatskoj projekt **#PrvaGeneracija2017** bio natječaj u govorništvu za učenike 3. razreda srednjih škola na temu jednog od 17 Globalnih ciljeva. U projektu je sudjelovalo **55 srednjih škola u Hrvatskoj, a u polufinalni dio natjecanja ušlo je 86 učenika iz 36 srednjih škola** u Hrvatskoj. Najboljih deset svoje je govore držalo na završnom događanju u Hrvatskom saboru. Projekt se provodio pod pokroviteljstvom Ministarstva znanosti i obrazovanja Republike Hrvatske. Kampanja **#PrvaGeneracija2018** bila je natjecanje za učenike srednjih škola u Hrvatskoj u kreiranju informativne kampanje na temu jednog od 17 UN-ovih razvojnih ciljeva. Organizator projekta bilo je veleposlanstvo Švedske u Hrvatskoj, a partner projekta Udruga gradova u Republici Hrvatskoj, uz potporu Ministarstva vanjskih i europskih poslova, a u istom je sudjelovalo **nešto više 200 učenika iz 42 srednje škole** u Hrvatskoj. Najbolja tri tima, pozvana su da svoje kampanje predstave na Nacionalnoj konferenciji mladih pred stotinjak vršnjaka.

O Terra Hub-u:

Terra Hub je nevladina neprofitna udruga koju je 2016. osnovala grupa multidisciplinarnih stručnjaka i praktičara koji dijele strast prema razvoju koji je dobar za ljude i prirodu.

Njihova specijalnost, stručno znanja i iskustvo je u integriranom pristupu. Stalno istražuju moguća rješenja i inovativne modele niskougljičnog razvoja te održivog gospodarenja resursima kako bi dostigli viziju koju ocrtava Agenda 2030 i Sporazum o klimi iz Pariza. Koordinatori su zajednice za klimatske inovacije EIT Climate-KIC Hub u Hrvatskoj.

O ODRAZ-u:

Od osnutka 2000. do danas ODRAZ – Održivi razvoj zajednice zagovara, potiče na akciju i pruža potporu provedbi promjena usmjerenih prema održivosti. Promovira načela održivog razvoja, educira dionike iz različitih dijelova Hrvatske i iz svih sektora o mogućnostima njihove praktične primjene, potiče na okupljanje i zajedničko djelovanje u promišljanju i provedbi održivog razvoja u svojim zajednicama. Za dodatne informacije: www.odraz.hr

O WWF-u:

WWF je jedna od najvećih i najuglednijih svjetskih nezavisnih organizacija za zaštitu prirode, s gotovo pet milijuna pristaša i globalnom mrežom aktivnom u više od stotinu zemalja. Misija WWF-a je da zaustavi propadanje zemljina prirodnog okoliša te da izgradi budućnost u kojoj ljudi žive u skladu s prirodom, čuvajući svjetsku biološku raznolikost te osiguravajući da je upotreba obnovljivih prirodnih resursa održiva, promovirajući smanjenje zagađenja i rasipne potrošnje. Za dodatne informacije: [www.wwfadria.org](http://www.wwfadria.org)